NARIADENIE KOMISIE (ES) č. 1991/2004
z 19. novembra 2004,
ktorým sa mení a dopĺňa nariadenie (ES) č. 753/2002, ktoré ustanovuje určité pravidlá na uplatňovanie nariadenia Rady (ES) č. 1493/1999 o popise, označovaní, prezentácii a ochrane určitých vinárskych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), najmä na jeho článok 53,
keďže:
(1)
Smernica Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov týkajúcich sa označovania, prezentácie a reklamy potravín (2), zmenená a doplnená smernicou 2003/89/ES pokiaľ ide o označovanie zložiek prítomných v potravinách, ustanovuje v článku 6 ods. 3a prvom pododseku povinnosť označiť na etiketách nápojov obsahujúcich viac ako 1,2 % objemu alkoholu každú zložku uvedenú v prílohe IIIa k uvedenej smernici.
(2)
Článok 6 ods. 3a druhý pododsek písm. a) smernice 2000/13/ES ustanovuje, pokiaľ ide o výrobky uvedené v článku 1 ods. 2 nariadenia (ES) č. 1493/1999, že podrobné pravidlá označovania zložiek uvedených v prílohe IIIa k uvedenej smernici možno prijať podľa postupu ustanoveného v článku 75 uvedeného nariadenia.
(3)
Príloha VII bod D ods. 1 a príloha VIII bod F ods. 1 k nariadeniu (ES) č. 1493/1999 upresňuje, že informácia na etiketách musí byť uvedená v jednom alebo viacerých oficiálnych jazykoch Spoločenstva tak, aby bola konečnému spotrebiteľovi ľahko zrozumiteľná.
(4)
V dôsledku toho je potrebné zmeniť a doplniť nariadenie Komisie (ES) č. 753/2002 (3).
(5)
Toto nariadenie sa musí začať uplatňovať 25. novembra 2004, ku dňu keď uplynie lehota na transpozíciu smernice 2003/89/ES.
(6)
Riadiaci výbor pre víno neposkytol stanovisko v lehote stanovenej jeho predsedom,
PRIJALA TOTO NARIADENIE:
Článok 1
Nariadenie (ES) č. 753/2002 sa mení a dopĺňa takto:
1.
Článok 3 sa mení a dopĺňa takto:
a)
V odseku 1 sa druhý pododsek nahrádza takto:
„Povinné údaje o dovozcovi, čísle dávky, ako aj zložkách uvedených v článku 6 ods. 3a smernice 2000/13/ES však môžu byť mimo zorného poľa, v ktorom sa nachádzajú ostatné povinné údaje.“.
b)
Vkladá sa tento odsek 3:
„3. Keď sa jedna alebo viacero zložiek vymenovaných v prílohe IIIa k smernici 2000/13/ES nachádza v jednom z výrobkov uvedených v článku 1 ods. 2 nariadenia (ES) č. 1493/1999, je/sú táto/tieto zložka/-y uvedená/-é na označení a predchádza jej/im výraz ‚obsahuje’. Pokiaľ ide o siričitany, môžu sa použiť tieto označenia: ‚siričitany’, ‚oxid siričitý’ alebo ‚dioxid síry’.“
2.
V článku 11 sa odsek 2 nahrádza týmto:
„2. Ustanovenia článku 3 ods. 1 a ods. 3 sa uplatňujú mutatis mutandis na povinné údaje uvedené v článku 12.“.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Uplatňuje sa od 25. novembra 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. novembra 2004